ET Euroopa Liidu Teataja C 226/2

Teade VKEde tagatissüsteemi rakendamise kohta konkurentsivõime ja uuendustegevuse raamprogrammi (2007–2013) raames

(EMPs kohaldatav tekst)

(2007/C 226/02)

Käesolev teade on adresseeritud VKEde finantsvahendajatele nagu näiteks pangad ja tagatisskeemidega tegelevad institutsioonid. Selles antakse ülevaade VKEde tagatissüsteemi nimelisest rahastamisvahendist, mille eesmärk on parandada VKEde finantskeskkonda ja lihtsustada nende juurdepääsu laenuvahendite varal finantseerimisele ja enesefinantseerimisele.

VKEde tagatissüsteemi juhib Euroopa Komisjoni nimel Euroopa Investeerimisfond, vastavalt Euroopa Parlamendi ja nõukogu 24. oktoobri 2006 otsusele nr 1639/2006/EÜ, millega kehtestatakse konkurentsivõime ja uuendustegevuse raamprogramm (2007–2013).

Kõnealune programm on avatud Euroopa Liidu liikmesriikidele, Euroopa Vabakaubanduse Assotsiatsiooni (EFTA) neile liikmesriikidele, mis on ühtlasi Euroopa Majanduspiirkonna (EMP) liikmed, asjaomases ühinemiseelses strateegias osalevatele läbirääkijariikidele ja kandidaatriikidele, Lääne-Balkani riikidele vastavalt asjaomastele raamlepingutele ning kõikidele muudele riikidele, mis on kantud aeg-ajalt Euroopa Liidu Teatajas avaldatavasse osalevate riikide loetellu.

Rahastamisvahendi kavandatud eelarveassigneeringud moodustavad kokku kõikidele rahastamisvahenditele konkurentsivõime ja uuendustegevuse raamprogrammi raames 1,1 miljardit EUR ja umbes pool sellest on ette nähtud VKEde tagatissüsteemile ajavahemikuks 2007–2013.

Rahastamisvahend annab vastutagatisi või vajadusel kaastagatisi osalevates riikides tegutsevatele tagatisskeemidele, samuti otsetagatisi muudele sobivatele finantsvahendajatele.

Rahastamisvahendil on neli väljundit:

1. Tagatised kasvupotentsiaaliga VKEde rahastamiseks laenuvahendite varal või liisingu kaudu. Selle väljundi raames annab Euroopa Investeerimisfond laenuvahendite rahastamise portfellide katteks osalisi tagatisi (otse või kaudselt).

2. Tagatised mikrolaenude portfellide katteks väga väikestele, kuni üheksa töötajaga äriühingutele, et innustada finantsinstitutsioone täitma suuremat rolli laenude andmisel, millel on proportsionaalselt suuremad menetluskulud. Finantsvahendajad võivad saada ka tehnilist tuge, mis osaliselt hüvitavad mikrokrediitide rahastamisega kaasnevaid suuri halduskulusid.

3. Tagatised finantsvahendajatele VKEdesse tehtud kapitali või kvaasikapitali investeeringute katteks, mis hõlmavad investeerimist stardikapitali ja/või käivituskapitali, vahefinantseerimist ja/või riskikapitalitehinguid.

4. Tagatised väärtpaberistamisstruktuuride toetuseks eesmärgiga aidata finantsinstitutsioonidel käivitada VKEde rahastamine laenuvahendite arvel tingimusel, et asjaomane finantsvahendaja kohustuks kasutama märkimisväärset osa väärpaberistamistehingu kaudu hangitud vahenditest VKEde uueks rahastamiseks.

Võimalikud finantsvahendajad saavad küsida üksikasjalikku teavet rahastamisvahendi kohta aadressil:

Euroopa Investeerimisfond 43, avenue J. F. Kennedy L-2968 Luxembourg E-post: info@eif.org

või Euroopa Investeerimisfondi veebilehelt: www.eif.org

Euroopa Investeerimisfondi veebilehel avaldatakse kõikide finantsvahendajate kontaktandmed, kellega Euroopa Investeerimisfond on lepingu sõlminud, et VKEd saaksid nende vahendajatega otse ühendust võtta.

Euroopa Investeerimisfond vaatab Euroopa Ühenduse eelarveeraldiste piires finantsvahendajate ettepanekuid läbi pidevalt. Euroopa Investeerimisfond püüab saavutada üldist geograafilist tasakaalu.